钦定古今图书集成/明伦汇编/官常典/第187卷 > 杜乔
## 钦定古今图书集成/明伦汇编/官常典/第187卷 > 杜乔

按《后汉书》本传：“乔字叔荣，河内林虑人也。少为诸生，
举孝廉，辟司徒杨震府，稍迁为南郡太守，转东海相，
入拜侍中。汉安元年，以乔守光禄大夫，使徇察兖州，
表奏太山太守李固政为天下第一，陈留太守梁让、
济阴太守氾宫、济北相崔瑗等臧罪千万以上。”让即
大将军梁冀季父，宫、瑗皆冀所善。还拜太子太傅，迁
大司农。时梁冀子弟五人及中常侍等以无功并封，
乔上书谏曰：“陛下越从藩臣，龙飞即位，天人属心，万
邦攸赖。不急忠贤之礼，而先左右之封，伤善害德，兴
长佞谀。臣闻古之明君，褒罚必以功过；末世暗主，诛
赏各缘其私。今梁氏一门，宦者微孽，并带无功之绂，
裂劳臣之土，其为乖滥，胡可胜言！夫有功不赏，为善
失其望；奸回不诘，为恶肆其凶。故陈资斧而人靡畏，
班爵位而物无劝，苟遂斯道，岂伊伤政为乱而已。丧
身亡国，可不慎哉！”书奏，不省。益州刺史种暠举劾永
昌太守刘君世以金蛇遗梁冀，事发觉，以蛇输司农。
冀从乔借观之，乔不肯与，冀始为恨。累迁大鸿胪。时
冀小女死，令公卿会丧，乔独不往，冀又衔之。迁光禄
勋。建和元年，代胡广为太尉。桓帝将纳梁冀，妺冀，欲
令以厚礼迎之，乔据执旧典不听。又冀属乔举氾宫
为尚书，乔以宫臧罪明著，遂不肯用，因此日忤于冀。
先是，李固见废，内外丧气，群臣侧足而立，唯乔正色
无所回桡。由是海内叹息，朝野瞻望焉。在位数月，以
地震免。宦者唐衡、左悺等因共谮于帝曰：“陛下前当
即位。乔与李固抗议，言上不堪奉汉宗祀。”帝亦怨之。
及清河王蒜事起，梁冀遂讽有司劾乔及李固与刘
鲔等交通，请逮案罪。而梁太后素知乔忠，但策免而
已。冀愈怒，使人胁乔曰：“早从宜，妻子可得全。”乔不肯。
明日，冀遣骑至其门，不闻哭者，遂白执，系之，死狱中。
妻子归故郡，与李固俱暴尸于城北，家属故人莫敢
视者。乔故掾陈留杨匡闻之号泣，星行到洛阳，乃著
故《赤帻》，托为夏门亭吏，守卫尸丧，驱护蝇虫，积十二
日。都官从事执之以闻，太后义而不罪。匡于是带𫓧
锧诣阙上书，并乞李、杜二公骸骨。太后许之，成礼殡
殓，送乔丧还家，葬送行服，隐匿不仕。匡初好学，常在
外黄大泽教授门徒。补蕲长，政有异绩，迁平原令。时
国相徐曾，中常侍璜之兄也，匡耻与接事，托疾《牧豕》
云。